Palyamba lyake imbumba yavanu ibakidíle mwangu unji walitanda aulá vandímanya kenga palyutu alyo ìpagwite ingalava imo bai na pavakwadile vakwoda vake mwingalava ayo kuka,
Yesu haukíle pamo na vanavo.
Napanelo dingalava dinji dyakwalalakela ku Tibeliyade dindívandika palyutu lyavavéle venentete na lyavalyaladíle magung'u ling'oto limwe Umu kunnambwalela Nnungu.
Bai imbumba yavanu ikone kenga Yesu pamo na vakwoda vake havapagwite mulyutu alyo,
vanavo vandíinjilanga mudingalava kuka ku Kapalanaumu vannambela.
Napanelo vanavo vakamwone mwangu unji walitanda,
vandímudya,
“Labi,
da wako akuno ko widilé duvani?”
Yesu akavajang'ula kushidoni,
“Nangu ninkumwaulila mwiu mwiu doni,
mwenu munkungulambela i kwamwaa wakwona vimanyikilo ila mwaa wakulya magung'u mpaka kwikuta.
Hamunakole madengo kwamwaa washakulya shúnda kanji kola kwamwaa washakulya shipágwa mukwing'a shingumi shíkamalilika.
Shakulya asho Mwana Wamunu andamupa mwaa jojo jo,
Nnungu Atata anintaa namakong'o.”
Vanavo napane kumudya,
“Napanelo wetu tutende nyamani pakulota tutandedye shimadengo sha Nnungu?”
Yesu akavajang'ula kushidoni,
“Shimadengo shalota Nnungu munkalele ni kunkulupila aijá wantumididye.”
Vanavo kutwala kumudya,
“Wako po ulota kutenda shimanyikilo shani pakulota wetu tukukulupile?
Ulota kutenda nyamani?
Vanakuluvetu,
shakulya shamanaa vashindalya kushimbweshe kwakulinganana kenga mwavaandikidile doni,
‘Ligung'u lyakwalakela kuwa,
andivapa valye.’ ”
Yesu kutwala kuvaulila doni,
“Ninkumwaulila mwiu mwiu doni,
Musha i ámpele mwenu ligung'u lyakwalakela kuwa kanji Atata ni ámupa mwenu ligung'u liu lyakwalakela kuwa
mwaa ligung'u lyake Nnungu ni aijá áalakadile kuwa kwing'a shilambo shingumi.”
Vanavo kutwa kumwaulila,
“Nang'olo,
ligung'u lyo,
bai twing'a ngwengwe!”
Yesu kushidoni,
“Nangu ni Ligung'u Lyashingumi.
Aijá áida kwangu,
hainkola shinu kavili indala na aijá ángukulupila nangu,
mwiko hainkola shinu kavili inyota.
Kanji napane ndimwaulila doni,
mwenu muningwona na hamunakulupila shinu.
Kula munu wangupa Atata andaida kwangu na aijá áida kwangu nangu,
mwiko haninkumulanga.
Nidoni,
ngwaleké kuwa i kwida ndatandedya malotelo angu ila ngwidilé ndatandedya malotelo ake aijá ángutumididye.
Napanelo malotelo amwe aijá ángutumididye ni ala,
vanu uti vangupele,
hanapagwe ata jumo wakungujaika kanji muliduva lyamwisho,
ndivadyuwe.
Mwaa malotelo amwe Atata ni ala,
kula munu ámwona Mwana na kunkulupila apate shingumi shíkamalilika na nangu nandyuwa muliduva lyamwisho.”
Napanelo vayuda vaníntangadikanga shintimatima mwaa wakutangola nae doni,
“Nangu ni ligung'u lyalakadíle kuwa.”
Vanavo vandítangola vaashidoni,
“Da aju i Yesu mwanagwe Yoshe?
Tatake na anyoke,
wetu tundivamanya.
Napanelo atangola dashi doni,
‘Ngwaleké kuwa’?”
Yesu akavajang'ula kushidoni,
“Hamunatangole shivenevene mungutangadikanga nangu!
Hapali munu wakuulula kwida kwangu bila Atata ángutumididye kunnangalalela aide kwangu.
Nangu munu ajo,
nandyuwa muliduva lyamwisho.
Mumabuku avakulava vandyandika doni,
‘Vanavo uti vandava vakupundishigwa na Nnungu.’
Nadoni kula munu ámwigwite Atata na álipundishidye kwake nae ankwida kwangu nangu.
I kenga apali munu ángwene Tatamunu ila aijá áaleke kwa Nnungu,
aju ni ángwene Tatamunu.
Nangu ninkumwaulila mwiu mwiu doni,
aijá ákulupila ankuvanavo shingumi shíkamalilika.
Nangu ni ligung'u lyashingumi.
Lo manaa alalá,
vanakuluvenu vandilya kushimbweshe kutwala kupela.
Ali ni ligung'u lyalóka kuwa kwambangidya woewoe alye na hanapele.
Nangu ni ligung'u lingumi lyalakadíle kuwa.
Munu woewoe akalya ligung'u ali andanama ngwengwe.
Ligung'u lyene lyo ni wo mili wangu au wangulota kujaula pakulota shilambo shipate shingumi.”
Napanelo vayuda vandítunduvanga kutaukananga shivenevene vaashidoni,
“Ilota kuva dashi nae kutupa mili wake tumamene?”
Yesu kutwala kuvaulila doni,
“Ninkumwaulila mwiu mwiu doni,
mwenu mukanamamena mili wa Mwana Wamunu na kukumbila myadi vyake hamuvanavo shingumi nkati mwenu.
Aijá álota kumamena mili wangu na kukumbila myadi vyangu ankuvanavo shingumi shíkamalilika.
Nangu munu ajo,
nandyuwa muliduva lyamwisho.
Mwaa mili wangu ni shakulya shiu na myadi vyangu ni shakukumbila shiu.
Aijá ámamena mili wangu na kukumbila myadi vyangu,
ajo ankunama nkati mwangu na nangu kunama nkati mwake.
Ni kenga momo Atata mumi aningutumidya na nangu ninkunama kwamwaa wake nae,
nimumo momo aijá ángumamena nangu,
ajo andanama kwamwaa wangu nangu.
Mwenu!
Ali ni ligung'u lyalakadíle kuwa.
I kenga mwavalyalalele vanakuluvenu kutwala kupela;
aijá álya ligung'u ali andanama ngwengwe.”
Vinu avi Yesu atangwele ku Kapalanaumu apundisha mushitala shakulipudidya.
Malove amwe Yesu ni shingumi shíkamalilika
Napanelo vakwoda vake voe vakaigwe vinu avyo vandítangola kushidoni,
“Lilove ali lindikamadyanga.
Alota kuulula nyani kulyunga ntima kwigwilila?”
Yesu amanya shintimatima kenga vakwoda vake vankutangadikanga kwamwaa wavinu avyo,
andívaudya,
“Da vinu avi vinkunnyatila?
Ilota kuva dashi mukamwona Mwana Wamunu akwela auka kulyutu lyavéle patandi?
Imumu ni átadya shinu shivenavo shingumi,
mili hashipali shatenda.
Malove animwaulidile ni imumu na ni shingumi.
Kanji vapali vanu pakati penu vákakulupila.”
Yesu andívamanya tangu kunantandi avalá vákakulupila na kummanya aijá wakunnimya nae
kutwala kushidoni,
“Ni ashi shitadídye nangu nimwaulile mwenu doni,
hapali wakuulula kwida kwangu Atata akampele litala.”
Kutunduvangila apo vakwoda vake voe vandyújila kunyuma,
havashimwoda kavili.
Napanelo Yesu andívaudya avalá kumi na mbili kushidoni,
“Da namwenu momo mulota mungwambukange?”
Simoni Patulu kutwala kunjang'ula aashidoni,
“Nang'olo,
wetu tuka kumwe nyani?
Wako ni úvenavo malove ashingumi shíkamalilika.
Wetu tundikulupila na tundimanya kenga wako ni Wakwilimyanga wake Nnungu.”
Yesu kuvajang'ula kushidoni,
“Da nangu hanintandwele mwenu kumi na mbili?
Bai munu jumo pakati penu ankuva Ndamoni.”
Yesu pashitangola davo ashimwamba Yudashi mwanagwe Simoni Shikaliyote mwaa jojo jo,
avele jumo pakati pa avalá kumi na mbili,
ni jojo akaukíle nannimya Yesu mushumwake.